《题夹漈草堂》
宋代·郑侨

杪秋寻远山，幽怀郁冲冲。
草堂跨层崖，夕阳山影空。
高人辞天禄，结交杖藜翁。
游氛暗九土，岁晚余曷从。
泠泠夹漈水，谡谡长松风。
思之不可见，泪落秋云中。

作者简介：兴化军莆田人，字惠叔，号回溪。孝宗乾道五年进士第一。除著作郎兼国史实录院属官，以《左氏春秋》侍讲东宫。宁宗即位，拜参知政事，进知枢密院事。党禁起，出知福州。后以观文殿学士致仕。卒谥忠惠。善行草书。